Met hierdie span gaan jy ’n ding sien. Ek sou nog een ander verstelling wou maak: Paige op die bank pleks van Pienaar. Wat? ’n Groentjie bo ’n harde baard? Ja, gewis. Ek soek vinnige skoonmaak, ’n bietjie onvoorspelbaarheid en ’n greintjie voorbarigheid by ’n reserwe nommer 9.
Naas die Springbokke is die Franse die één span wat die All Blacks kan trap, soos hy al twee keer by ’n Wêreldbeker-toernooi bewys het en ’n derde keer met ’n enkele punt die knie moes buig.
Daar’s vir my min dinge in sport wat lekkerder smaak as om ’n Aussie bloedneus te sien. Hierdie keer, egter, gaan dit nie gebeur nie.
Daarteenoor lyk dit vir my, tot in hierdie stadium, na die mees afgeronde span in die toernooi; die een span, na my beskeie mening, wat geklop sal moet word indien jy beker-aspirasies koester.
Hulle is uitstekend afgerig en die mite oor hul swak skrumwerk is teen Wallis finaal vernietig. Skotland gaan hulle nie stuit nie.
Ek het vroeër in hierdie toernooi die Iere uitgesonder as die enigste Noordelike span wat die eindstryd kan haal. Dit is hulle steeds, maar vir die eerste keer begin ek twyfel of hulle kan.